義役
作者：汪師旦
朝代：宋

paragraphs: 管窺當世務，如見肺與肝。
惟有差役法，立判最爲難。
姑以一鄉論，利病胡可殫。
地里有寬狹，戶籍有耗繁。
富者産日聚，貧者稅不㨏。
懦者畏如鼠，强者虎而翰。
選以流水法，物力匪一般。
否則白脚差，又有丁戶單。
齬齟常不齊，可充凡若干。
今之鳬鶩輩，舞文過於殘。
往往憑一紙，火急追至官。
曰汝充保副，詰姦不停鞍。
曰汝任戶長，催科不容餐。
稍或稽聽命，怒訶裂巾冠。
長官一不察，揚波助其瀾。
箠械微完膚，路行爲悲酸。
平民如冤苦，回睇生理乾。
事勢不獲已，交興爭訟端。
甲尋乙之後，乙搜甲之瘢。
碎家猶未平，寧復生聚歡。
仁人一動心，不作秦越看。
奏曰舉義役，少舒民力刓。
而我賢令尹，風流謝家蘭。
和氣春可掬，冰壺照人寒。
一班試政事，暫輟登金鸞。
譬如奏庖刀，所至悉髀髖。
黄童共白叟，環坐相團圞。
不圖見良法，喧譁絕愁嘆。
顧愚庸且陋，末學事邯鄲。
所恨乏良策，持以贄識韓。
一部淳熙書，井井不可刊。
更觀義役行，始自陳淳安。